CELEX: 32020R0502
Language: el
Date: 2020-04-06 00:00:00
Title: Εκτελεστικός κανονισμός (ΕΕ) 2020/502 της Επιτροπής της 6ης Απριλίου 2020 περί ορισμένων μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής

7.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 109/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/502 ΤΗΣ ΕΠΙΤΡΟΠΗΣ
         της 6ης Απριλίου 2020
         περί ορισμένων μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 654/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, περί ασκήσεως των δικαιωμάτων της Ένωσης για την εφαρμογή και την επιβολή των διεθνών εμπορικών κανόνων (1), και ιδίως το άρθρο 4 παράγραφος 1,
         Εκτιμώντας τα ακόλουθα:
         
                     (1)
                  
                  
                     Στις 24 Ιανουαρίου 2020 οι Ηνωμένες Πολιτείες της Αμερικής (στο εξής: Ηνωμένες Πολιτείες) θέσπισαν μέτρα διασφάλισης υπό τη μορφή δασμολογικής αύξησης για τις εισαγωγές ορισμένων παράγωγων προϊόντων αλουμινίου και ορισμένων παράγωγων προϊόντων χάλυβα, με ισχύ από τις 8 Φεβρουαρίου 2020 και με αόριστη διάρκεια.
                  
               
                     (2)
                  
                  
                     Παρά τον χαρακτηρισμό των μέτρων αυτών από τις Ηνωμένες Πολιτείες ως μέτρων ασφάλειας, κατ’ ουσίαν πρόκειται για μέτρα διασφάλισης. Συνίστανται σε διορθωτική δράση που διαταράσσει το ισοζύγιο των παραχωρήσεων και υποχρεώσεων που προκύπτει από τη συμφωνία για την Ίδρυση του Παγκόσμιου Οργανισμού Εμπορίου (στο εξής: ΠΟΕ) και περιορίζει τις εισαγωγές με σκοπό την προστασία του εγχώριου κλάδου παραγωγής έναντι του ανταγωνισμού από το εξωτερικό, για λόγους εμπορικής ευημερίας του εν λόγω κλάδου παραγωγής. Οι εξαιρέσεις για λόγους ασφάλειας της Γενικής Συμφωνίας Δασμών και Εμπορίου του 1994 (στο εξής: GATT 1994) δεν ισχύουν για παρόμοια μέτρα διασφάλισης, ούτε τα δικαιολογούν, και δεν έχουν καμία σχέση με το δικαίωμα της επανεξισορρόπησης στο πλαίσιο των σχετικών διατάξεων της συμφωνίας του ΠΟΕ.
                  
               
                     (3)
                  
                  
                     Η συμφωνία του ΠΟΕ για τα μέτρα διασφάλισης προβλέπει το δικαίωμα κάθε μέλους εξαγωγής που επηρεάζεται από ένα μέτρο διασφάλισης να αναστείλει την εφαρμογή ουσιαστικά ισοδύναμων υποχρεώσεων στο πλαίσιο της GATT 1994 στις συναλλαγές του μέλους του ΠΟΕ που εφαρμόζει το μέτρο διασφάλισης, εφόσον δεν επιτευχθεί ικανοποιητική λύση στις διαβουλεύσεις μεταξύ των μελών αυτών και δεν εκφράσει αντιρρήσεις το Συμβούλιο Εμπορευματικών Συναλλαγών του ΠΟΕ.
                  
               
                     (4)
                  
                  
                     Οι διαβουλεύσεις μεταξύ των Ηνωμένων Πολιτειών και της Ένωσης, όπως προβλέπονται στα άρθρα 8 και 12.3 της συμφωνίας του ΠΟΕ για τα μέτρα διασφάλισης, δεν κατέληξαν σε ικανοποιητική λύση (2).
                  
               
                     (5)
                  
                  
                     Η αναστολή εκ μέρους της Ένωσης ουσιαστικά ισοδύναμων παραχωρήσεων ή άλλων υποχρεώσεων θα πρέπει να τεθεί σε ισχύ μετά τη λήξη των 30 ημερών από την κοινοποίησή της στο Συμβούλιο Εμπορευματικών Συναλλαγών, εκτός εάν το Συμβούλιο Εμπορευματικών Συναλλαγών εκφράσει αντιρρήσεις.
                  
               
                     (6)
                  
                  
                     Η συμφωνία του ΠΟΕ προβλέπει ότι το δικαίωμα ανάκλησης ασκείται α) αμέσως, υπό τον όρο ότι το μέτρο διασφάλισης δεν αποτελεί απόρροια της αύξησης των εισαγωγών σε απόλυτες τιμές, ή δεν συμμορφώνεται με τις σχετικές διατάξεις της συμφωνίας του ΠΟΕ, ή β) μετά τη λήξη μιας περιόδου τριών ετών, από την ημερομηνία εφαρμογής του μέτρου διασφάλισης.
                  
               
                     (7)
                  
                  
                     Τα μέτρα διασφάλισης των Ηνωμένων Πολιτειών μπορούν να έχουν σημαντικές αρνητικές οικονομικές επιπτώσεις για τους σχετικούς κλάδους παραγωγής της Ένωσης. Θα περιόριζαν σημαντικά τις ενωσιακές εξαγωγές των σχετικών παράγωγων προϊόντων αλουμινίου και των σχετικών παράγωγων προϊόντων χάλυβα στις Ηνωμένες Πολιτείες. Οι θιγόμενες ενωσιακές εισαγωγές των σχετικών παράγωγων προϊόντων αλουμινίου και των σχετικών παράγωγων προϊόντων χάλυβα στις Ηνωμένες Πολιτείες άγγιξαν τα 40 εκατ. EUR το 2019.
                  
               
                     (8)
                  
                  
                     Ως εκ τούτου, η αναστολή των εμπορικών παραχωρήσεων με τη μορφή της αύξησης των δασμών σε επιλεγμένα προϊόντα καταγωγής Ηνωμένων Πολιτειών που εισάγονται στην Ένωση, που αντανακλά και δεν υπερβαίνει το ποσό που προκύπτει από την εφαρμογή δασμών εκ μέρους των Ηνωμένων Πολιτειών στις εισαγωγές σχετικών παράγωγων προϊόντων αλουμινίου και σχετικών παράγωγων προϊόντων χάλυβα από την Ένωση στις ΗΠΑ, αποτελεί ενδεδειγμένη αναστολή της εφαρμογής ουσιαστικά ισοδύναμων εμπορικών παραχωρήσεων βάσει της συμφωνίας του ΠΟΕ για τα μέτρα διασφάλισης.
                  
               
                     (9)
                  
                  
                     Η Επιτροπή ασκεί το δικαίωμα εξισορρόπησης των παραχωρήσεων στις εμπορικές σχέσεις με τρίτες χώρες βάσει του άρθρου 4 παράγραφος 1 του κανονισμού (ΕΕ) αριθ. 654/2014. Τα ενδεδειγμένα μέτρα λαμβάνουν τη μορφή μέτρων εμπορικής πολιτικής τα οποία θα πρέπει να περιλαμβάνουν την αναστολή δασμολογικών παραχωρήσεων και την επιβολή νέων ή αυξημένων τελωνειακών δασμών.
                  
               
                     (10)
                  
                  
                     Κατά τον σχεδιασμό και την επιλογή αυτών των μέτρων, η Επιτροπή εφάρμοσε αντικειμενικά κριτήρια σύμφωνα με το άρθρο 4 παράγραφος 2 στοιχείο γ) και το άρθρο 4 παράγραφος 3 του κανονισμού (ΕΕ) αριθ. 654/2014, καθώς και, κατά περίπτωση, σχετικά με την αναλογικότητα των μέτρων, τη δυνατότητά τους να παρέχουν ανακούφιση στους κλάδους παραγωγής της Ένωσης που θίγονται από τα μέτρα διασφάλισης και τον στόχο της ελαχιστοποίησης των αρνητικών οικονομικών συνεπειών για την Ένωση. Σύμφωνα με το άρθρο 9 του κανονισμού (ΕΕ) αριθ. 654/2014, η Επιτροπή έδωσε στα ενδιαφερόμενα μέρη τη δυνατότητα να εκφράσουν τις απόψεις τους και να υποβάλουν πληροφορίες σχετικά με τα οικονομικά συμφέροντα της Ένωσης (3).
                  
               
                     (11)
                  
                  
                     Ως εκ τούτου, η Επιτροπή έχει διασφαλίσει ότι οι πρόσθετοι δασμοί είναι αναλογικοί προς το αποτέλεσμα των μέτρων διασφάλισης των Ηνωμένων Πολιτειών και δεν είναι υπερβολικοί, όπως περιγράφεται στις αιτιολογικές σκέψεις (8), (16) και (18).
                  
               
                     (12)
                  
                  
                     Επιπλέον, τα επιλεγμένα μέτρα έχουν τη δυνατότητα να ανακουφίσουν τους κλάδους παραγωγής χάλυβα και αλουμινίου της Ένωσης που θίγονται από τα μέτρα διασφάλισης των Ηνωμένων Πολιτειών.
                  
               
                     (13)
                  
                  
                     Τέλος, τα εν λόγω μέτρα αφορούν εισαγωγές προϊόντων καταγωγής Ηνωμένων Πολιτειών για την προμήθεια των οποίων η Ένωση δεν έχει ουσιαστική εξάρτηση από τις ΗΠΑ. Με την προσέγγιση αυτή αποφεύγονται, κατά το δυνατόν, τυχόν αρνητικές επιπτώσεις σε διάφορους παράγοντες στην αγορά της Ένωσης, συμπεριλαμβανομένων των καταναλωτών.
                  
               
                     (14)
                  
                  
                     Λόγω των χρονικών απαιτήσεων που περιγράφονται στην αιτιολογική σκέψη (6), και εφόσον δεν εκφράζονται αντιρρήσεις από το Συμβούλιο Εμπορευματικών Συναλλαγών όπως αναφέρεται στην αιτιολογική σκέψη (5), οι πρόσθετοι δασμοί θα πρέπει να εφαρμοστούν σε δύο στάδια.
                  
               
                     (15)
                  
                  
                     Στο πρώτο στάδιο, κατ’ αξία δασμοί με συντελεστή 20 % και 7 % σε εισαγωγές των προϊόντων που ορίζονται στο άρθρο 1 παράγραφος 2 στοιχείο α) θα πρέπει να εφαρμόζονται από τις 8 Μαΐου 2020 και έως ότου οι Ηνωμένες Πολιτείες παύσουν να εφαρμόζουν μέτρα διασφάλισης για τα προϊόντα που προέρχονται από την Ένωση.
                  
               
                     (16)
                  
                  
                     Το συνολικό ποσό των κατ’ αξία δασμών στο πρώτο στάδιο αντικατοπτρίζει την αύξηση των δασμών των Ηνωμένων Πολιτειών ύψους 10 % και 25 % στις εισαγωγές προφυλακτήρων από αλουμίνιο που κατασκευάζονται με τη μέθοδο της αποτύπωσης (σταμπάρισμα), οι οποίοι περιλαμβάνονται στα μέρη και εξαρτήματα αυτοκίνητων οχημάτων των κλάσεων 8701 έως 8705, και προφυλακτήρων από χάλυβα που κατασκευάζονται με τη μέθοδο της αποτύπωσης (σταμπάρισμα), οι οποίοι περιλαμβάνονται στα μέρη και εξαρτήματα των αυτοκίνητων οχημάτων των κλάσεων 8701 έως 8705 (και τα δύο περιγράφονται στον κωδικό HTS (4)8708 10 30), καθώς και στις εισαγωγές αμαξωμάτων από αλουμίνιο που κατασκευάζονται με τη μέθοδο της αποτύπωσης (σταμπάρισμα) και αμαξωμάτων από χάλυβα που κατασκευάζονται με τη μέθοδο της αποτύπωσης (σταμπάρισμα) για ελκυστήρες κατάλληλους για γεωργικούς σκοπούς (και τα δύο περιγράφονται στον κωδικό HTS 8708 29 21) (5) από την Ένωση προς τις Ηνωμένες Πολιτείες (19 εκατ. EUR ήταν η συνολική αξία των εισαγωγών της Ένωσης στις Ηνωμένες Πολιτείες το 2019). Αυτά είναι τα προϊόντα για τα οποία τα μέτρα διασφάλισης των Ηνωμένων Πολιτειών δεν έχουν ληφθεί λόγω της αύξησης των εισαγωγών σε απόλυτες τιμές.
                  
               
                     (17)
                  
                  
                     Στο δεύτερο στάδιο, θα πρέπει να εφαρμόζεται επιπλέον κατ’ αξία πρόσθετος δασμός 4,4 % στις εισαγωγές του προϊόντος που ορίζεται στο άρθρο 1 παράγραφος 2 στοιχείο β), από τις 8 Φεβρουαρίου 2023 ή μετά την έκδοση απόφασης από το όργανο επίλυσης διαφορών του ΠΟΕ ή την κοινοποίηση προς αυτό σύμφωνα με την οποία τα μέτρα διασφάλισης των Ηνωμένων Πολιτειών δεν συνάδουν με τις σχετικές διατάξεις της συμφωνίας για τον ΠΟΕ , εάν αυτό συμβεί νωρίτερα, ή έως ότου οι Ηνωμένες Πολιτείες παύσουν να εφαρμόζουν τα μέτρα διασφάλισης.
                  
               
                     (18)
                  
                  
                     Το συνολικό ποσό των κατ’ αξία δασμών στο πρώτο στάδιο αντικατοπτρίζει τη δασμολογική αύξηση εκ μέρους των Ηνωμένων Πολιτειών της τάξης του 10 % και 25 % στις εισαγωγές των υπόλοιπων συναφών προϊόντων από την Ένωση στις Ηνωμένες Πολιτείες (6) (21 εκατ. EUR ήταν η συνολική αξία των εισαγωγών της Ένωσης στις Ηνωμένες το 2019). Αυτά είναι τα προϊόντα για τα οποία τα μέτρα διασφάλισης των Ηνωμένων Πολιτειών ενδέχεται να έχουν ληφθεί λόγω της αύξησης των εισαγωγών σε απόλυτες τιμές.
                  
               
                     (19)
                  
                  
                     Η Επιτροπή μπορεί να τροποποιήσει τον παρόντα κανονισμό για να ληφθούν υπόψη τυχόν τροποποιήσεις ή μεταβολές των μέτρων διασφάλισης των Ηνωμένων Πολιτειών, μεταξύ άλλων μέσω του αποκλεισμού προϊόντων ή εταιρειών.
                  
               
                     (20)
                  
                  
                     Ο παρών κανονισμός δεν θίγει το ζήτημα της συνοχής των μέτρων διασφάλισης των Ηνωμένων Πολιτειών με τις σχετικές διατάξεις της συμφωνίας του ΠΟΕ.
                  
               
                     (21)
                  
                  
                     Υπό το πρίσμα των εφαρμοστέων προθεσμιών του ΠΟΕ, είναι σκόπιμο να τεθεί η παρούσα πράξη σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
                  
               
                     (22)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τεχνικών Εμποδίων στο Εμπόριο που έχει συσταθεί δυνάμει του κανονισμού (ΕΕ) 2015/1843 του Ευρωπαϊκού Κοινοβουλίου και του Συμβουλίου (7),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Η Επιτροπή προβαίνει, αμέσως και σε κάθε περίπτωση το αργότερο έως τις 7 Απριλίου 2020, σε γραπτή κοινοποίηση προς το Συμβούλιο Εμπορευματικών Συναλλαγών του ΠΟΕ ότι, εφόσον δεν υπάρχει απόρριψη από το Συμβούλιο Εμπορευματικών Συναλλαγών, η Ένωση αναστέλλει, από τις 8 Μαΐου 2020, την εφαρμογή παραχωρήσεων ως προς τον εισαγωγικό δασμό για τις συναλλαγές με τις Ηνωμένες Πολιτείες, στο πλαίσιο της GATT 1994, για τα προϊόντα τα οποία απαριθμούνται στην παράγραφο 2.
            
            
               2.   Κατά συνέπεια, η Ένωση εφαρμόζει πρόσθετους τελωνειακούς δασμούς στις εισαγωγές στην Ένωση των προϊόντων που απαριθμούνται παρακάτω και κατάγονται από τις Ηνωμένες Πολιτείες της Αμερικής, ως εξής:
               
                           α)
                        
                        
                           Στο πρώτο στάδιο, από τις 8 Μαΐου 2020 εφαρμόζονται πρόσθετοι κατ’ αξία δασμοί ύψους 20 % και 7 % στις εισαγωγές των προϊόντων που προσδιορίζονται ως εξής:
                           
                                       Κωδικός ΣΟ (8)
                                       
                                    
                                    
                                       Πρόσθετος κατ’ αξία δασμός
                                    
                                 
                                       9613 80 00 
                                    
                                    
                                       20 %
                                    
                                 
                                       3926 30 00 
                                    
                                    
                                       7 %
                                    
                                 
                     
                           β)
                        
                        
                           Στο δεύτερο στάδιο, εφαρμόζεται περαιτέρω πρόσθετος κατ’ αξία δασμός ύψους 4,4 % στις εισαγωγές του προϊόντος που προσδιορίζεται ως εξής, από τις:
                           
                                       —
                                    
                                    
                                       8 Φεβρουαρίου 2023· ή
                                    
                                 
                                       —
                                    
                                    
                                       από την πέμπτη ημέρα μετά την έκδοση απόφασης από το όργανο επίλυσης διαφορών του ΠΟΕ ή την κοινοποίηση προς αυτό, σύμφωνα με την οποία τα μέτρα διασφάλισης των Ηνωμένων Πολιτειών δεν συνάδουν με τις σχετικές διατάξεις της συμφωνίας για τον ΠΟΕ, εάν αυτό συμβεί νωρίτερα. Στην τελευταία περίπτωση, η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης ανακοίνωση που αναφέρει την ημερομηνία κατά την οποία εκδόθηκε ή κοινοποιήθηκε η απόφαση αυτή:
                                       
                                                   Κωδικός ΣΟ (9)
                                                   
                                                
                                                
                                                   Πρόσθετος κατ’ αξία δασμός
                                                
                                             
                                                   9504 40 00 
                                                
                                                
                                                   4,4 %
                                                
                                             
                                 
                     
         
         
            Άρθρο 2
            Η Ένωση εφαρμόζει τους πρόσθετους τελωνειακούς δασμούς που προβλέπονται στο άρθρο 1 εφόσον, και στον βαθμό που, οι Ηνωμένες Πολιτείες εφαρμόσουν ή εφαρμόσουν εκ νέου μέτρα διασφάλισης κατά τρόπο που θα μπορούσε να επηρεάσει τα προϊόντα που προέρχονται από την Ένωση. Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης ανακοίνωση στην οποία αναφέρεται η ημερομηνία κατά την οποία οι Ηνωμένες Πολιτείες έχουν παύσει να εφαρμόζουν τα μέτρα διασφάλισης.
         
         
            Άρθρο 3
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Κανονισμός (EE) αριθ. 654/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, περί ασκήσεως των δικαιωμάτων της Ένωσης για την εφαρμογή και την επιβολή των διεθνών εμπορικών κανόνων και τροποποιήσεως του κανονισμού (ΕΚ) αριθ. 3286/94 του Συμβουλίου που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΕΕ L 189 της 27.6.2014, σ. 50).
         
            (2)  Οι διαβουλεύσεις ζητήθηκαν από την Ένωση στις 6 Μαρτίου 2020. Δεν έχει επιτευχθεί συμφωνία και η περίοδος των 30 ημερών για τη διεξαγωγή διαβουλεύσεων σύμφωνα με το άρθρο 8 της συμφωνίας του ΠΟΕ για τα μέτρα διασφάλισης έχει λήξει.
         
            (3)  https://trade.ec.europa.eu/consultations/index.cfm?consul_id=264
         
            (4)  Κωδικοί του εναρμονισμένου δασμολογίου των Ηνωμένων Πολιτειών της Αμερικής όπως αναφέρονται στο προεδρικό διάταγμα 9980 της 24ης Ιανουαρίου 2020, Προσαρμογή των εισαγωγών παράγωγων προϊόντων αλουμινίου και χάλυβα στις Ηνωμένες Πολιτείες Αμερικής, Federal Register (ομοσπονδιακό μητρώο) τόμος 85, αριθ. 19, 29 Ιανουαρίου 2020 και τα παραρτήματά του (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).
         
            (5)  Προϊόντα που αναφέρονται στο διάταγμα 9980 της 24ης Ιανουαρίου 2020, Προσαρμογή των εισαγωγών παράγωγων προϊόντων αλουμινίου και χάλυβα στις Ηνωμένες Πολιτείες Αμερικής, Federal Register (ομοσπονδιακό μητρώο) τόμος 85, αριθ. 19, 29 Ιανουαρίου 2020 και τα παραρτήματά του (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).
         
            (6)  Προϊόντα που αναφέρονται στο διάταγμα 9980 της 24ης Ιανουαρίου 2020, Προσαρμογή των εισαγωγών παράγωγων προϊόντων αλουμινίου και χάλυβα στις Ηνωμένες Πολιτείες Αμερικής, Federal Register (ομοσπονδιακό μητρώο) τόμος 85, αριθ. 19, 29 Ιανουαρίου 2020 (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).
         
            (7)  Κανονισμός (ΕΕ) 2015/1843 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2015, που καθορίζει ενωσιακές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Ένωσης στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΕΕ L 272 της 16.10.2015, σ. 1).
         
            (8)  Οι κωδικοί ονοματολογίας έχουν ληφθεί από τη συνδυασμένη ονοματολογία, όπως ορίζεται στο άρθρο 1 παράγραφος 2 του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1) και όπως παρατίθεται στο παράρτημα Ι αυτού, και είναι αυτοί οι οποίοι ισχύουν κατά τον χρόνο δημοσίευσης του παρόντος κανονισμού και, κατ’ αναλογία, όπως έχουν τροποποιηθεί με μεταγενέστερη νομοθεσία, με πιο πρόσφατο τον εκτελεστικό κανονισμό (ΕΕ) 2019/1776 της Επιτροπής, της 9ης Οκτωβρίου 2019, σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 280 της 31.10.2019, σ. 1).
         
            (9)  Οι κωδικοί ονοματολογίας έχουν ληφθεί από τη συνδυασμένη ονοματολογία, όπως ορίζεται στο άρθρο 1 παράγραφος 2 του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1) και όπως παρατίθεται στο παράρτημα Ι αυτού, και είναι αυτοί οι οποίοι ισχύουν κατά τον χρόνο δημοσίευσης του παρόντος κανονισμού και, κατ’ αναλογία, όπως έχουν τροποποιηθεί με μεταγενέστερη νομοθεσία, με πιο πρόσφατο τον εκτελεστικό κανονισμό (ΕΕ) 2019/1776 της Επιτροπής, της 9ης Οκτωβρίου 2019, σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 280 της 31.10.2019, σ. 1).